Document ID: 32000L0005

Id-Direttiva tal-Kummissjoni 2000/5/KE
tal-25 ta' Frar 2000
li temenda l-Annessi Ċ u D tad-Direttiva tal-Kunsill 92/51/KEE dwar sistema ġenerali sekondarja għar-rikonoxximent ta' l-edukazzjoni u t-taħriġ professjonali sabiex tissupplementa d-Direttiva 89/48/KEE
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/51/KEE tat-18 ta' Ġunju 1992 dwar sistema ġenerali sekondarja għar-rikonoxximent ta' l-edukazzjoni u t-taħriġ professjonali sabiex tissupplementa d-Direttiva 89/48/KEE [1], kif emendata bid-Direttiva tal-Kummissjoni 97/38/KE [2], u partikolarment l-Artikolu 15 tagħha,
Billi:
(1) Il-Gvernijiet tar-Renju Unit u tar-Repubblika ta' l-Awstrija ssottomettew talbiet irraġunati għall-emendar ta' l-Annessi Ċ u D tad-Direttiva 92/51/KEE.
(2) Taħriġ għal "assistent soċjali approvat - saħħa mentali" u "aġent tat-Trade-Mark" fir-Renju Unit għandhom jiġu imħassra mill-Anness Ċ tad-Direttiva 92/51/KEE. Il-professjoni "assistent soċjali approvat - saħħa mentali" mhijiex irregolata fir-Renju Unit. Taħriġ għal "aġent tat-Trade-Mark" issa jilħaq id-definizzjoni fl-Artikolu 1(a), l-ewwel subparagrafu, it-tieni inċiż (i) tad-Direttiva 92/51/KEE.
(3) Taħriġ fir-Renju Unit li jwassal għal kwalifiki ta' "persuna ċertifikata bħala teknikament kompetenti fl-immaniġġjar ta' l-iskart" għandu jiġi inkluż fl-Anness Ċ tad-Direttiva 92/51/KEE, sakemm il-kwalifiki jkunu akkreditati fir-Renju Unit bħala Kwalifiki Nazzjonali Professjonali (KNP) f'livelli 3 u 4.
(4) Il-kliem tat-Taqsima 5 ta' l-Anness Ċ tad-Direttiva 92/51/KEE, skond liema t-taħriġ imniżżel f'dik it-taqsima jwassal għal kwalifiki akkreditati bħala Kwalifiki Nazzjonali Professjonali (NVQS) jew approvati jew rikonoxxuti mill-Kunsill Nazzjonali għall-Kwalifiki Professjonali, għandhom jiġu emendati. L-approvazzjoni jew ir-rikonoxximent bħala ekwivalenti m'għadhomx aktar ipprovduti fir-Renju Unit. Il-Kunsill Nazzjonali għall-Kwalifiki Professjonali ġie mibdul b'awtorità oħra. Mhuwiex ikkunsidrat meħtieġ li wieħed jispeċifika l-awtorità kompetenti fid-Direttiva.
(5) It-taħriġ bażiku speċjali ġdid introdott fl-Awstrija għal infermiera li jispeċjalizzaw fil-kura tat-tfal u ż-żgħażagħ u għall-infermiera psikjatriċi għandu jiġi inkluż fl-Anness Ċ tad-Direttiva 92/51/KEE. Dan it-taħriġ iwassal għal livell kumparabbli ta' kwalifiki, u meta jintemm, għal livell simili ta' responsabiltà u attività, bħal kors post-sekondarju kif deskritt fl-Artikolu 1(a), l-ewwel subparagrafu, it-tieni inċiż (i) tad-Direttiva 92/51/KEE.
(6) Ir-referenza għall-Kunsill Nazzjonali għall-Kwalifiki Professjonali għandha tiġi mħassra mill-Anness D tad-Direttiva 92/51/KEE. Din inbidlet b'awtorità oħra u mhuwiex ikkunsidrat meħtieġ li wieħed jispeċifika l-awtorità kompetenti fid-Direttiva.
(7) Il-miżuri stipulati f'din id-Direttiva huma skond l-opinjoni tal-Kumitat stabbilit permezz ta' l-Artikolu 15 tad-Direttiva 92/51/KEE,
ADOTTAT DIN ID-DIRETTIVA:
L-Artikolu 1
L-Annessi Ċ u D tad-Direttiva 92/51/KEE għandhom jiġu emendati kif stipulat fl-Anness ta' din id-Direttiva.
L-Artikolu 2
1. L-Istati Membri għandhom jadottaw il-liġijiet, ir-regolamenti u d-dispożizzjonijiet amministrattivi meħtieġa sabiex huma jkunu konformi ma' din id-Direttiva qabel is-27 ta' Frar 2001. Huma għandhom jinformaw lill-Kummissjoni minnufih b' dan.
L-Istati Membri għandhom jinkludu f' dawn il-miżuri referenza għal din id-Direttiva jew għandhom ikunu akkumpanjati minn din ir-referenza fiż-żmien tal-pubblikazzjoni uffiċjali tagħhom. Il-metodi ta' kif għandhom jagħmlu din ir-referenza għandhom ikunu esiġiti mill-Istati Membri.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tal-liġi nazzjonali li huma jadottaw fil-qasam irregolat minn din id-Direttiva.
L-Artikolu 3
Din id-Direttiva hija indirizzata lill-Istati Membri.
L-Artikolu 4
Din id-Direttiva għandha tidħol fis-seħħ fil-ġurnata ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fil-25 ta' Frar 2000.

Labels: 12
9